recursal/SuperWikiNEXT-32B huggingface dataset:
Ds. A.D. Lückhoff, eerste sekretaris van die NG Kerk se kommissie vir armesorg.
Ds. **August Daniël Lückhoff** (Colesberg 6 Julie 1874 – Stellenbosch 5 Mei 1963) was 'n predikant in die Nederduitse Gereformeerde Kerk en die Kerk se eerste Armesorgsekretaris.

Lückhoff is in die pastorie op Colesberg gebore terwyl sy pa, ds. Anton Daniël Lückhoff, leraar van die NG gemeente Colesberg was. Hy ontvang sy eerste opleiding aan die Normaalskool in Kaapstad en daarna aan die Suid-Afrikaanse Kollege, ook in Kaapstad en die voorloper van die Universiteit van Kaapstad, waar hy 'n B.A. verwerf. Van 1896 tot 1900 studeer hy in die teologie aan die Kweekskool op Stellenbosch.

Ná 'n opvoedkundige toer van Europa word hy die predikant vir die vroue en kinders in die konsentrasiekamp op Bethulie in die Suid-Vrystaat tydens die Anglo-Boereoorlog. In 1904 word hy hulpprediker van die NG gemeente Caledon. Dit was ook die jaar waarin sy pa die herderstaf in die NG gemeente Durbanville neergelê het. Hy is diep geraak deur die treurige ekonomiese en opvoedkundige toestande van die Noordweste van die destydse Kaapkolonie en dien in 'n kommissie van ondersoek daarna. Hy kry opdrag by die Sinode van die Kaapse Kerk om sy energie daaraan te wy om die opvoeding van arm kinders in die streek te verbeter, koshuise vir jong mense en die ontwikkeling van Afrikaans. In 1908 word hy organiserende inspekteur vir die Kaaplandse Onderwysdepartement. In 1912 word hy gevra om die lewensomstandighede van die boswerkers in die omgewing van George en Knysna te ondersoek en in 1916 word hy die eerste Armesorgsekretaris van die NG Kerk. Van 1912 tot 1916 was hy leraar van die NG gemeente Darling.

Hy organiseer 'n fonds vir die slagoffers van die 1918-griepepidemie, belangrike noodlenings vir boere in 21 distrikte wat onder droogte gebuk gegaan het tydens die Groot Depressie en die vader van 'n stelsel van koshuise vir minderbevoorregte kinders van die Noordweste en elders in Kaapland, wat uiteindelik vermeerder het tot 170 instellings met huisvesting vir sowat 8 000 kinders.

In 1925 besoek hy Argentinië namens die Armesorgkommissie en neem die leiding met die repatriasie van 450 Afrikaners van 1937 tot 1938. Hy was amper 70 jaar oud toe hy in 1943 aftree. Die Universiteit Stellenbosch het hom in 1945 vereer met 'n eredoktorsgraad in die opvoedkunde.

Bronne
------

* Dreyer, eerw. A. 1924. *Eeuwfeest-Album van de Nederduits Gereformeerde-Kerk in Zuid-Afrika 1824–1924*. Kaapstad: Publikatie-kommissie van de Z.A. Bijbelvereniging.
* Hofmeyr, George (hoofred.), 2002. *NG Kerk 350*. Wellington: Lux Verbi.BM.
* Gaum, dr. Frits (hoofred.), *Christelike Kernensiklopedie*. Wellington: Lux Verbi.BM, 2008.
* Potgieter, D.J. (red.) 1972. *Standard Encyclopaedia of Southern Africa*. Cape Town: Nasionale Opvoedkundige Uitgewery (Nasou).
Die **tweekol-varkvis** (*Bodianus bimaculatus*) is 'n vis wat in die westelike Stille Oseaan en die Indiese Oseaan voorkom. In laasgenoemde kom dit onder andere voor aan die kus van Oos-Afrika suidwaarts tot by die suide van KwaZulu-Natal. In Engels staan die vis bekend as die *Twospot hogfish*.

Identifikasie
-------------

Die vis word tot 10 cm lank en is een van die kleinste in die genus *Bodianus*. Die vis het 'n slanke lyf. By beide geslagte is die boonste gedeelte van die lyf helder geeloranje en die onderkant is ligter. Daar strek 'n breë, rooi horisontale streep deur die middel van die vis vanaf die stert tot by die oog. Daar is 'n duidelike, helder swartkol op die boonste gedeelte van die kieuedeksel. Soms is daar 'n rooi vlek op die stertvinbasis sigbaar. Ouer visse het 'n tweede rooi streep oor die rug.

Die vis leef in aflandige koraal- en rotsriwwe in water wat 25 tot 60m diep is. Hulle verkies die rommel en sanderige gebiede by die basis van die riwwe. Die vis is alleenlopend maar kan ook in klein groepies voorkom. Hulle vreet klein, bodem ongewerweldes.

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

Bron
----

* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 ISBN 978-1-77584-018-3

|  |  |
| --- | --- |
| Taksondatabasisse | 
* Wd: Q955646
* FishBase: 5499
* GBIF: 5209657
* iNaturalist: 95816
* ITIS: 613312
* IUCN: 187638
* NCBI: 1003693
* WoRMS: 218935

 |
USS Scorpion (SSN-589)

nuclear submarine| Vaartuig klas | Skipjack-klas duikboot |
| Land | Verenigde State van Amerika |
| Geografiese ligging | 32°54′54″N 33°8′54″W
 |
| Operateur | Amerikaanse Vloot |
| Vervaardiger | General Dynamics Electric Boat |
| Home port | Naval Submarine Base New London |

Die **USS Scorpion** was 'n Skipjack-klas duikboot van die Amerikaanse Vloot wat na 'n moontlike ongeluk aan boord op 22 Mei 1968 gesink het.

Gedurende April 1968 was die *Scorpion* besig om saam met die Sesde Vloot aan 'n teenduikboot-oefening in die Middellandse See deel te neem. Die duikboot is skielik aan die oefening onttrek en na die Kanariese Eilande gestuur om Sowjet-aktiwiteite daar te ondersoek. Na drie dae het die *Scorpion* niks verdag opgemerk nie en is beveel om terug te keer na sy tuisbasis op 21 Mei 1968. Ses dae later is aangekondig dat die duikboot nog nie tuis gerapporteer het nie en as vermis aangegee word. 'n Reuse ondersoek is geloods maar op die 5de Junie is aanvaar dat die *Scorpion* verlore is saam met sy bemanning van 99.

Teen die einde van Oktober 1968 is die romp van die *Scorpion* deur 'n Amerikaanse Vloot oseaniese navorsingskip opgespoor op 'n diepte van 3 048 m ongeveer 644 km vanaf die Asore. Alhoewel die duikboot gesink het na die instelling van die SubSafe-program van die Amerikaanse Vloot was die *Scorpion* nooit gesertifiseer as deel van die program nie. Daar kon nooit vasgestel word wat die duikboot laat sink het nie alhoewel daar 'n paar teorieë bestaan.

Bron
----

* *The Illustrated Encyclopedia Of Destroyers Frigates & Submarines*, Bernard Ireland en John Parker, 2015, ISBN 978-0-85723-601-2
| Kunene |
| --- |
|
| Hoofstad: | Opuwo |
| Grootste stad: | Opuwo |
| Webwerf: | www.arc.org.na |
| Ligging van Kunene in Namibië |

**Kunene** is een van die 14 streke van Namibië en tuis aan die Himba-volk. In vergelyking met die res van Namibië is dit relatief onderontwikkeld. Dit is dalk weens die bergagtige geografie wat ontoeganklik is en droogte wat landbou belemmer.

Die KunenerivierDie streek se naam is van die Kunenerivier afgelei. Kunene se hoofstad en grootste stad is Opuwo. Kunene grens in die noorde aan die twee Angolese provinsies Namibe en Cunene, in die ooste aan Omoesati, Osjana, Osjikoto en Otjozondjoepa, in die suide aan Erongo en in die weste aan die Atlantiese Oseaan.

Politiek
--------

Kunene is een van die min streke waar SWAPO nie oorheers nie. In die 2004-verkiesing vir die Nasionale Vergadering van Namibië het kiesers in Kunene-streek talle partye gesteun. Die UDF behaal die hoogste stemgetal en 22,19% van die party se nasionale stemgetal in die streek.

In die streeksverkiesings van 2015 het SWAPO in vyf van die sewe kiesafdelings gewen, terwyl die Demokratiese Turnhalle-alliansie twee gewen het.

Gesondheid
----------

Cholera is 'n probleem in die Kunene-streek, veral naby die Angolese grens. In Desember 2008 het die Zimbabwiese cholera-uitbraak die dood van honderde Zimbabwiërs veroorsaak, en 'n soortgelyke maar afsonderlike uitbraak het plaasgevind in die kiesafdeling van Epupa in die noorde van Kunene. Op 19 Desember het 3 mense gesterf en 29 siek geword. In Mei 2008 het ongeveer 15 mense ook aan cholera gesterf.

Ekonomie en infrastruktuur
--------------------------

Kunene het 60 skole met 20 332 studente.

Demografie
----------

Volgens die 2001 Bevolkings- en Behuisingsensus het Kunene 'n bevolking van 68,735 (34,237 vroue en 34,487 mans of 101 mans vir elke 100 vroulike persone) wat teen 'n jaarlikse koers van 1,9% gegroei het. Die vrugbaarheidsyfer was 4.7 kinders per vrou. 25% woon in stedelike gebiede, terwyl 75% in landelike gebiede woon, en met 'n oppervlakte van 115,293 km2, was die bevolkingsdigtheid 0.6 persone per km2. 15% van die bevolking was onder 5 jaar oud, 26% tussen 5-14 jaar, 48% tussen 15-59 jaar en 7% 60 jaar en ouer. Die bevolking is verdeel in 12,489 huishoudings, met 'n gemiddelde grootte van 5,3 persone. 40% van huishoudings het 'n vroulike hoof van die huis gehad, terwyl 60% 'n man gehad het. Vir diegene 15 jaar en ouer was 52% nooit getroud nie, 12% getroud met sertifikaat, 17% getroud tradisioneel, 12% getroud met mekaar, 2% geskei en 4% was weduwees.

Die mees algemene huistale was Herero (42%) en Nama/Damaras (36%). Vir diegene 15 jaar en ouer was die geletterdheidsyfer 57%. Wat onderwys betref, was 51% van die meisies en 49% van die seuns tussen die ouderdomme van 6-15 op skool, en van diegene ouer as 15, het 45% skool verlaat, 9% was tans op skool en 41% het nooit skool bygewoon nie. In 2001 was die indiensnemingskoers vir die arbeidsmag (56% van die 15+) 77% in diens en 23% werkloos. Vir diegene van 15+ jaar en nie in die arbeidsmag (24%) was nie, was 19% studente, 56% huishouers en 25% afgetree, te oud, ens.
'n Windroos wat die windrigtings aandui.
**Noord** is een van die vier hoofwindrigtings. Die ander hoofwindrigtings is: oos, suid en wes.

Noord is die teenoorgestelde rigting van suid, en dui die rigting van die Noordpool aan. Omdat daar vir rigtingbepaling dikwels van 'n magnetiese kompas gebruik gemaak word, en die kompasnaald nie presies na die noordpool wys nie, onderskei mense tussen die *geografiese* noord en die *magnetiese* noord. Daarnaas is daar ook 'n *astronomiese* noord soos volgens die sterre bepaal.

Geografiese noord
-----------------

Die *geografiese noord* of *ware noord* is die rigting van die geografiese noordpool. Dit is by benadering ook die astronomiese noord.

### Magnetiese noord

Die *magnetiese noord* is die rigting op die horisontale vlak waarheen die magneetnaald van 'n magnetiese kompas wys. Die geomagnetiese noordpool is in die noorde van Kanada geleë, en is voortdurend aan die beweeg. Die kompasnaald sal as gevolg van plaaslike omstandighede nie presies na die magnetiese noordpool wys nie. Die afwyking tussen die geografiese en die magnetiese noord op die horisontale vlak word die magnetiese deklinasie of magnetiese afwyking genoem.

### Astronomiese noord

Die **astronomiese noord** is die rigting van die hemelpool. Dit is by benadering die rigting van die Poolster.

Trivia
------

* 'n Suidewind waai in 'n noordelike rigting.
* Die magnetiese noord (geomagnetiese noordpool) is die magnetiese suidpool van die Aarde as magneet.
**Kunigunde van Bronckhorst** (1250 – 29 Maart 1299) was 'n Gelderse adellike. Sy was 'n dogter van Willem van Bronckhorst en Irmgard van Randerode.

Sy trou in 1270 met Otto II van Dale (1245–1282) *graaf van Dalen en heer van Diepenheim*. Hy was die seun van Hendrik II van Dale (gebore 1215) en Bertha van Bentheim (gebore 1210). Sy grootouers was Hendrik I van Dale en Regenwize *vrou van Diepenheim*. Daar bestaan 'n lys uit 1188 van die besittings van die familie. Dit betref veral besittings naby die Huis Dahl in die gemeentes Bork en Ottmarsbocholt in Wesfale, naby Ankum en Bersenbrück in Nedersakse, naby Huis Diepenheim in Twente en die graafskap Zutphen, en in Dodewaard, Tielerwaard, en Bommelerwaard

Uit hul huwelik word die volgende kinderes gebore:

* Bertrade van Dale (1270–1310). Sy trou in 1300 met Godfried van Borculo (1270), seun van Hendrik III van Borculo (1232–1288) en Agnes van Gelre en Zutphen (gebore 1235), dogter van graaf Otto II *de Lamme* van Gelre en Zutphen
* Bertha van Dale (1275–1350). Sy trou in 1300 met Steven van Zuylen (1275–1350) *heer van Zuylen, Westbroek en Anholt*, seun van Jan van Zuylen (1250).
	+ Dirk van Zuylen Anholt *heer van Zuylen, Westbroek en Anholt* (1310 – 15 Junie 1364)

Stamboom
--------

|  |  |  |
| --- | --- | --- |
|   |   | Willem van Bronckhorst |
|   |
|  **Kunigunde van Bronckhorst**  |   |   |
|   |
|   |   | Irmgard van Randerode |
|   |
Koemkwatlikeurs van Corfu.
’n **Likeur** is ’n alkoholiese drankie wat van gedistilleerde drank gemaak is en gegeur is met vrugte, room, kruie, speserye, blomme of neute, met ekstra suiker of ander versoeter bygevoeg. Hulle is gewoonlik taamlik soet; hulle word meestal nie lank verouder nadat die bestanddele gemeng is nie, hoewel hulle vir ’n ruk gelos word sodat die geure kan meng.

Geskiedenis
-----------

Likeurs kom histories van kruiemedisyne af; hulle is in die 13de eeu al in Italië gemaak – dikwels deur monnike. Deesdae word dit wêreldwyd op verskillende maniere voorgesit: net so, oor ys gegooi, saam met koffie, gemeng met room en ander mengmiddels om skemerkelkies te maak ens. Hulle word ook dikwels saam met of ná ’n nagereg voorgesit. Dit word ook gebruik om mee te kook.

Drankies met verskillend gekleurde lae word van likeurs gemaak: likeurs van verskillende kleure word stadig oor die agterkant van ’n lepel in ’n glas gegooi sodat die likeurs nie meng nie, en so word ’n gestreepte effek verkry.

Die term "likeur" kom van die Latynse woord *liquifacere* ("om vloeibaar te maak").

Galery
------

* Bottels tuisgemaakte aarbeilikeur.
* Vana Tallinn is ’n Estiese likeur met rum as basis.
* Kruielikeur wat in Oostenryk vervaardig word.
* Chartreuse is ’n Franse likeur wat sedert die 1740's deur monnike gemaak word.
Die **Wartburg Kirchdorf School** is 'n staatsskool in Wartburg naby Pietermaritzburg, KwaZulu-Natal. Die skool is in 1881 in 'n streek gestig wat destyds merendeels deur Duitse immigrante bewoon is en gebruik naas Engels steeds Duits as onderrigmedium. Die skool het 'n lang tradisie van gemeenskaplike onderwys vir seuns en meisies en word as een van die voorste onderwysinstellings in die provinsie beskou.

Die Wartburg Kirchdorf School se onderwyspersoneel van 30 bied onderwys van voorskool tot matriek vir sowat 430 leerders aan. In graad 1 en 2 word kinders se moedertale as onderrigmedium gebruik, vanaf graad 3 ontvang leerders ook Afrikaanse taalonderwys. Die koshuis, wat deur Wartburg se twee Evangelies-Lutherse kerkgemeentes bedryf word, is in 1948 opgerig en huisves tans sowat 90 leerders.

Geskiedenis
-----------

Die skool se geskiedenis is nou verbonde aan die groei van die plaaslike Duitse immigrante-gemeenskap. Die eerste Duitse setlaars het hulle reeds saam met die eerste Britse immigrante in 1848 in Natal gevestig. Die eerste kerk en skool in Kirchdorf is in 1881 deur Duitse immigrante in die gebied van Noodsbergweg gestig, elf jaar later het ook in Wartburg 'n kerk en skool ontstaan.

In 1931 het die twee gemeentes, ná moeilike onderhandelinge, ooreengekom om 'n gemeenskaplike skool te bedryf wat dan ook die dubbelnaam Wartburg Kirchdorf School gedra het. Danksy die vestiging van talle boere in die streek en die opening van 'n suikermeul in die 1960's het die skool vinnige groei getoon.
Die Ethiopiese Hoogland met Ras Dashen op die agtergrond
Die Semienberge met die hoogste piek Ras Dashen (4 543 m) in die Ethiopiese Hoogland is 'n Unesco-wêrelderfenisgebied en sluit die Semienberge Nasionale Park in
Die **Ethiopiese Hoogland** is 'n bergreeks van vulkaniese oorsprong wat die grootste deel van Ethiopië beslaan, met enkele uitlopers in Eritrea en Somalië. Ras Dashan is met 4 543 meter bo seevlak die hoogste bergpiek van die Ethiopiese Hoogland, Ethiopië en die Horing van Afrika. Die Ethiopiese Hoogland is in die noorde van die Groot Skeurvallei geleë. Dit word deur die Rooisee in die noorde en die Golf van Aden in die noordooste begrens.

Die Ethiopiese Hoogland streek sowat 1 000 km in 'n noord-suidelike rigting en 500 km in 'n wes-oostelike rigting; vergelykbaar met die Alpe se uitbreiding. Dit word soms die "Dak van Afrika" genoem as gevolg van sy hoogte en groot oppervlakte.

Naas Ethiopië se hoofstad Addis Abeba en Eritrea se hoofstad Asmara is verskeie ander geskiedkundige stede in die Ethiopiese Hoogland geleë. Van dié stede is Aksum, Bahir Dar, Gondar, Harar en Lalibela. In die Ethiopiese Hoogland ontspring belangrike riviere soos die Awashrivier, Blou Nyl, Joebarivier, Omorivier en Sjebellerivier. In die Ethiopiese Hoogland is ook die Tanameer geleë.
Mediese gasstelsels in hospitale, en die meeste ander gesondheidsorgfasiliteite, is noodsaaklik vir die verskaffing van suurstof, laggas, stikstof, koolstofdioksied en mediese lug per pypleiding na die verskillende dele van die hospitaal. Hierdie stelsels word gewoonlik intensief gemonitor deur verskeie gerekenariseerde alarmstelsels.

Suurstof
--------

Suurstof word gebruik vir pasiënte wat aanvullende suurstof via 'n masker benodig. Mediese suurstof word gewoonlik geberg in 'n groot stoorstelsel van vloeibare suurstof by die hospitaal, vanwaar dit verdamp word in 'n gekonsentreerde suurstoftoevoer. Die drukking is gewoonlik rondom 380 kPa (55 psi). In klein mediese sentrums met 'n lae pasiëntkapasiteit, kan suurstof deur verskeie standaardsilinders gelewer word.

Laggas
------

Laggas (Distikstofmonoksied) (N2O) word aan verskeie sjirurgiese fasiliteite verskaf vir narkose-gebruik tydens pre-operatiewe prosedures. Dit word gewoonlik by die hospitaal afgelewer in standaardtenks en verskaf deur die mediese gasstelsel. Stelseldruk is om-en-by 345 kPa (50 psi).

Stikstof
--------

Stikstof word gebruik om sjirurgiese toerusting aan te dryf in verskillende prosedures. Druk wissel rondom 1200 kPa (175 psi) na die verskillende plekke.

Koolstofdioksied
----------------

Tipies gebruik tydens operasies om weefsel op te blaas of in posisie te hou, en ook gebruik in lasersjirurgie. Drukking in die stelsel word op ongeveer 345 kPa (50 psi) gehou.

|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

Klik vir info oor hierdie sjabloon.
 |
Die **Medusaslangkoppie** (*Spatalla nubicola*) is 'n blomdraende struik wat tot die genus *Spatalla* behoort en deel van die fynbos vorm. Die plant is endemies aan die Wes-Kaap waar dit in die sentraal Langeberg en Naaukranspiek voorkom.

Die struik (gerond of regop) word tot 1.5 m hoog en blom van September tot Desember. Die plant vrek na 'n brand maar die sade oorleef. Die plant is tweeslagtig en bestuiwing vind deur die werking van insekte plaas. Twee maande nadat die plant geblom het, val die ryp sade op die grond waar dit deur miere versprei word. Die plant groei op die boonste, suidelike hellings in veenagtige grond op 1600 m.

In Engels staan die struik as die *Medusa spoon* bekend.

Sien ook
--------

* Alfabetiese lys van Suid-Afrikaanse bome

Bronne
------

* REDLIST Sanbi
* Biodiversityexplorer
* Protea Atlas 1
* bl. 82 Protea Atlas 2
* Plants of the World Online

|  |  |
| --- | --- |
| Taksondatabasisse | 
* Wd: Q18084360
* GBIF: 3995782
* iNaturalist: 556798
* IPNI: 706733-1
* IUCN: 113241092
* Plant List: tro-26500373
* Tropicos: 26500373

 |
'n Groenlandse padteken wat parkering in Deen en Groenlands verbied
Duitse taalkennis in Denemarke, 2005. Volgens die Eurobarometer het 58% van die respondente aangedui dat hul Duits goed genoeg is om 'n gesprek mee te voer. Hieruit het 15% gesê dat hul oor 'n baie goeie kennis van die taal beskik, terwyl 33% 'n goeie kennis en 52% basiese Duits onder die knie het
Posseëls in Faroëes
Die **Koninkryk van Denemarke** het slegs een amptelike taal, Deens, die amptelike nasionale taal van die Deense volk, maar daar is ook ’n paar minderheidstale wat in hierdie gebied gepraat word. Hulle is Duits, Faroëes en Groenlands.

Die oorgrote meerderheid Dene praat Engels as tweede taal (86%); dit is 'n verpligte vak wat Deense studente moet neem vanaf Graad 4 in die Folkeskole. In Graad 7 kan 'n derde taal geneem word, gewoonlik Duits of Frans. Die meerderheid kies Duits.

Amptelike minderheidstale
-------------------------

### Duits

Duits is ’n amptelike minderheidstaal in die Graafskap Suid-Jutland (Suid-Denemarke) wat voor die Vredesverdrag van Versailles aan Duitsland behoort het. Tussen 15 000 en 20 000 etniese Duitsers bly in Suid-Jutland waarvan sowat 8 000 óf die Standaardduits óf die Sleeswykse variant van Platduits of Nedersaksies in hul daaglikse omgang besig.

Sleeswyks verskil baie van Standaardduits en kan nogal moeilik verstaanbaar wees vir ’n Duitser wat Hoogduits besig. Buitekant Suid-Jutland gebruik lede van die St. Pieterskerk in Kopenhagen Duits as hul godsdienstaal, op hul webwerf en die skool wat die kerk bedryf.

### Faroëes

Faroëes is ’n Noord-Germaanse taal, soos Deens, wat as die hooftaal op die Faroëreilande, ’n selfregerende gebied binne die koninkryk, gepraat word. Dit word ook deur die Faroërs gepraat wat bly in Denemarke. Faroëes lyk baie op Yslands en ook na die Oudnoorse taal wat in die Skandinawiese gebied meer as ’n millennium tevore gepraat is.

### Groenlands

Groenlands is die hooftaal van die 54 000 Inuit wat woonagtig is in Groenland wat, net soos die Faroëreilande, ’n selfregerende gebied binne Denemarke is. Sowat 7 000 mense praat Groenlands op die Deense vasteland.
**Monica Lewinsky** (gebore op 23 Julie 1973 in San Francisco) is 'n Amerikaner van Joodse afkoms. Sy is 'n voormalige amptenaar van die Withuis. Sy het opslae gemaak met haar erkenning dat sy 'n onbehoorlike verhouding met die destydse Amerikaanse president, Bill Clinton gehad het terwyl sy in 1995 en 1996 by die Withuis gewerk het. Die verhouding en nasleep daarvan staan as die Lewinsky-skandaal bekend.

President Clinton het aanvanklik die bewerings onder eed ontken. Toe meer besonderhede oor die verhouding begin uitlek, het lede van die Republikeinse Party 'n afsettingsprosedure (*impeachment*) teen hom begin omdat hy onder eed gelieg het. Die afsetting is egter nie deur die Senaat aanvaar nie en Clinton kon sy termyn voltooi.

As gevolg van die skandaal het Lewinsky wêreldwyd beroemdheid verwerf. Sy het daarna by 'n verskeidenheid ondernemings betrokke geraak, onder andere die ontwerp van 'n reeks handsakke onder haar naam, advertensiewerk vir 'n dieetplan en werk as 'n TV-persoonlikheid. Daarna is sy na Londen om vir 'n meestersgraad in sielkunde te studeer.

Teenwoordig is sy ook 'n anti-bullebakaktivis.
| Yorkshire |
| --- |
| VlagWit Roos van York | Ligging in Engeland (1851) |
| Seremoniële graafskap Yorkshire |
| Hoofstad | York |
| Oppervlakte | 11 903 km2 (1991) |
| Bevolking | 3 978 484 (1991) |
| Bevolkingsdigtheid | 334,2 inw./km2 (1991) |
| Administratiewe (nie-metropolitaanse) graafskap |
| Streek | Yorkshire |
| Administratiewe setel | York |
| ISO 3166-2: | GB-YKS |
| Oppervlakte | 2 043,33 km2 (1991) |
| Bevolking | 3 978 484 (1991) |
| Bevolkingsdigtheid | 334,2 inw./km2 (1991) |
| Distrikte en Unitêre owerhede |
| 1. Noord
2. Wes
3. Oos
 |

'n Landskapstoneel in die Yorkshire Dales, 'n yl bevolkte landskap van valleie noord van die Wharferivier. Die Skandinawiese leenwoord *dale* weerspieël die historiese Deense invloed
**Yorkshire** [ˈjɔrkʃər] is 'n historiese graafskap in die noorde van Engeland. Ten opsigte van sy oppervlakte is dit die grootste in die Verenigde Koninkryk, en danksy stedelike agglomerasies soos Leeds, Sheffield en Bradford ook die mees bevolkte buite Groter Londen. Talle van sy funksies is gaandeweg deur sy administratiewe onderafdelings oorgeneem. Terwyl ook hierdie onderafdelings intussen deur administratiewe hervormings verander is, word Yorkshire steeds as 'n geografiese gebied en kulturele streek beskou. Sy naam word algemeen in die media en die militêre sfeer (*Yorkshire Regiment*) gebruik en leef daarnaas voort in die name van huidige administratiewe eenhede soos Noord-Yorkshire, Suid-Yorkshire, Wes-Yorkshire en Oos-Yorkshire (amptelik: *East Riding of Yorkshire*).

Binne die grense van die historiese graafskap Yorkshire is streke geleë wat by die groenste gebiede in Engeland gereken word, met uitgestrekte en ongerepte landskappe soos in die Yorkshire Dales en die North York Moors. Ook sommige van Yorkshire se groter nedersettings het 'n oop karakter danksy hul groen ruimtes.

Aan Yorkshire is byname soos *God's Own Country* gegee. Die graafskap se embleem is die wit roos van die Engelse koninklike Huis van York, terwyl die gebruiklikste vlag die Wit Roos teen 'n donkerblou agtergrond toon. Dit is op 29 Julie 2008 deur die Britse *Flag Institute* amptelik erken. Yorkshire se kulturele erfenis, wat van sy lang geskiedenis tot sy eie plaaslike dialek en aksent strek, word jaarliks op 1 Augustus op *Yorkshire Day* gevier.

Toponimie
---------

Die naam Yorkshire verwys na die feit dat die graafskap oorspronklik die administratiewe gebied of *shire* van York, sy historiese hoofstad, was. York het sy naam aan die Wikings te danke wat die stad *Jórvík* genoem het. *Shire* is afgelei van die Oud-Engelse term *scir* en verwys na 'n geografiese of administratiewe onderafdeling. Plaaslik word dié agtervoegsel uitgespreek as [-ʃə] of soms ook [-ʃiə/].
**Giulio Andreotti** OMI SMOM OCSG OESSH (US: /ˌɑːndreɪˈɒti/ *AHN-dray-OT-ee*, Italiaanse: [ˈdʒuːljo andreˈɔtti]; 14 Januarie 1919 - 6 Mei 2013) was 'n Italiaanse politikus en staatsman wat gedien het as die 41ste Eerste minister van Italië (1972–1973, 1976–1979 en 1989–92) en leier van die Christen-demokrasieparty; hy was die sesde langste dienende minister sedert die Italiaanse eenwording en die tweede langsdienende eerste minister ná Silvio Berlusconi. Andreotti word algemeen beskou as die magtigste en prominentste politikus van die sogenaamde Eerste Republiek.

Sedert 'n protokol van Alcide De Gasperi, het Andreotti op 'n jong ouderdom 'n kabinetsrang verwerf en in die loop van 'n veertig jaar lange politieke loopbaan al die belangrikste kantore van die staat beklee, wat gesien is as 'n gerusstellende figuur deur die staatsdiens, sakegemeenskap, en Vatikaan. In die buitelandse beleid het hy die integrasie van die Europese Unie in Italië gelei en nouer betrekkinge met die Arabiese wêreld gevestig. Bewonderaars van Andreotti het gesien dat hy politieke en sosiale teenstrydighede bemiddel het, wat die transformasie van 'n wesenlik landelike land in die vyfde grootste ekonomie ter wêreld moontlik gemaak het. Kritici het gesê dat hy niks gedoen het om 'n beskermingstelsel uit te daag wat tot deurdringende korrupsie gelei het nie. Andreotti het die Vatikaan en 'n kapitalistiese struktuur sterk ondersteun terwyl hy die Italiaanse Kommunistiese Party teengestaan ​​het. Na die gewilde Italiaanse sentiment van destyds, het Andreotti ook die ontwikkeling van 'n sterk Europese gemeenskap ondersteun wat neo-liberale ekonomie speel. Alhoewel Andreotti aan die regse behoort, was hy nie teëstand teen die implementering van die Europese Sosiale Fonds en die Streekfonds in die opbou van die Europese ekonomie nie.

Op die hoogtepunt van sy aansien as staatsman is Andreotti aan strafregtelike vervolging onderwerp. Aanklagte van samespanning met Sisiliaanse Mafia kon howe nie bewys dat hy ná 1980 sy bande met hulle gehandhaaf het nie en het die saak betyds beslis. Die opspraakwekkendste bewering kom van aanklaers in Perugia, wat hom aangekla het dat hy die moord op 'n joernalis beveel het. Hy is tydens 'n verhoor skuldig bevind, wat gelei het tot klagtes dat die regstelsel 'mal geword het'. Nadat hy vrygespreek is van alle aanklagte (eintlik, deels as gevolg van beperkings op wetgewing), het Andreotti opgemerk: "Afgesien van die Puniese oorloë, waarvoor ek te jonk was, word daar die skuld gegee vir alles wat in Italië gebeur het."

Andreotti het in talle ministeriële poste gedien, onder meer as Minister van Binnelandse Sake (1954 en 1978), Minister van Finansies (1955–58), Minister van Tesourie (1958–59), Minister van Verdediging (1959–66 en 1974), Minister van Planning and the Budget (1974–76) en Minister van Buitelandse Sake (1983–89) en was lewenslank 'n senator van 1991 tot sy dood in 2013. Hy was ook 'n joernalis en skrywer. Andreotti is soms Divo Giulio genoem (van die Latynse Divus Iulius, 'Goddelike Julius', 'n bynaam van Julius Caesar na sy postuum-verheerliking).
Radiografie is 'n belangrik deel van die diagnose van sekere afwykings
**Mediese diagnose** is die proses om te bepaal watter siekte of toestand 'n persoon se simptome en tekens verklaar. Daar word meestal verwys na diagnosering met die implikasie van die mediese konteks. Die inligting wat benodig word vir diagnose word gewoonlik versamel uit 'n geskiedenis en fisiese ondersoek van die persoon wat mediese sorg soek. Een of meer diagnostiese prosedures, soos mediese toetse, word ook gereeld tydens die proses uitgevoer. Soms word postume diagnose as 'n soort mediese diagnose beskou.

Geskiedenis
-----------

Die eerste aangetekende voorbeelde van mediese diagnose word gevind in die geskrifte van Imhotep (2630–2611 v.C) in Antieke Egipte (die Edwin Smith Papyrus). 'n Babiloniese mediese handboek, die *Diagnostic Handbook*, geskryf deur Esagil-kin-apli (fl. 1069–1046 vC), het die gebruik van empirisme, logika en rasionaliteit in die diagnose van 'n siekte bekendgestel. Tradisionele Chinese medisyne, soos beskryf in die Yellow Emperor's Inner Canon of Huangdi Neijing, het vier diagnostiese metodes gespesifiseer: inspeksie, uitkultuur-olfaksie, ondervraging en palpasie. Dit was bekend dat Hippokrates diagnoses gemaak het deur die urine van sy pasiënte te proe en hul sweet te ruik.
Hermes Trismegistos.
**Hermetisme** is ’n godsdienstige, filosofiese en esoteriese tradisie wat hoofsaaklik geskoei is op geskrifte wat aan Hermes Trismegistos ("drie-keer-grootste Hermes") toegeskryf word. Dié geskrifte het die Westerse esoteriese beweging in ’n groot mate beïnvloed en is as van groot belang beskou tydens beide die Renaissance en die Hervorming. Die tradisie maak aanspraak daarop dat dit afstam van ’n *prisca theologia*, ’n leerstelling wat die bestaan bevestig van ’n enkele, ware teologie wat in alle godsdienste teenwoordig is en in die oudheid deur God aan die mens gegee is.

Baie skrywers, insluitende Augustinus van Hippo, Giordano Bruno en sir Thomas Browne, het Hermes Trismegistos beskou as ’n wyse heidense profeet wat die koms van die Christendom voorsien het.

Trismegistos
------------

Een weergawe van hoe Hermes Trismegistos die naam "drie-keer-grootste" gekry het, kom uit die *Smaragtablet van Hermes Trismegistos*, waarin gesê word hy het die drie dele van die wysheid van die hele heelal geken het. Die drie dele is alchemie, astrologie en towerkuns.

Die Egipties-Griekse geskrif *Poimandres* beweer: "Hulle het hom Trismegistos genoem, want hy was die grootste filosoof en die grootste priester en die grootste koning." Volgens die Bisantynse ensiklopedie die *Soeda* (10de eeu) is hy Trismegistos genoem omdat hy die drie-eenheid geloof en gesê het "daar is een goddelike natuur in die drie-eenheid".

Invloed
-------

’n Groot deel van hermetisme se belangrikheid spruit uit die verbinding daarvan met die ontwikkeling van die wetenskap van 1300 tot 1600 n.C. Die prominensie wat dit gegee het aan die idee dat die natuur beïnvloed of beheer kan word, het daartoe gelei dat baie wetenskaplikes hulle na die okkultisme en verbonde kunste (byvoorbeeld alchemie en astrologie) gewend het omdat geglo is die natuur kan daardeur getoets word met behulp van eksperimente. Dit was gevolglik die praktiese aspekte van Hermetiese geskrifte wat wetenskaplikes se aandag getrek het.

Isaac Newton het groot waarde geheg aan die begrip van ’n onvervalste, antieke leerstelling, en hy het dit ernstig bestudeer om hom die fisieke wêreld te help verstaan. Baie van Newton se manuskripte – waarvan die meeste nog nie gepubliseer is nie – beskryf sy deeglike bestudering van die Corpus Hermeticum, geskrifte wat glo uit antieke tye dateer en waarin die geheime en tegnieke onthul is om die sterre en natuurkragte te beïnvloed (dus *Soos Bo, Net So Soos Onder*).

Notas
-----

* Hierdie artikel is vertaal uit die Engelse Wikipedia

|  |  |
| --- | --- |
| Normdata Edit this at Wikidata | 
* LCCN: sh85060409

 |
**Medininkai** (Pools: *Miedniki Królewskie*) is 'n dorp en munisipaliteit in Litaue wat sowat 25 kilometer suidoos van die hoofstad Vilnius langs die ou pad na Minsk en digby die grens met Wit-Rusland geleë is. Die dorp en munisipaliteit (Litaus: *seniūnija*) het respektiewelik 500 en 1 500 inwoners. Die ekonomies aktiewe bevolking is oorwegend in die landbousektor werksaam.

Die twee hoogste bergspitse van Litaue, Aukštasis kalnas (293,84 meter) en Juozapinės kalnas ("Josefsberg", 293,60 meter) is albei in die munisipaliteit geleë.

Geskiedenis
-----------

Medininkai is tydens die Napoleontiese Oorloë in 1812 deur Franse troepe aan die brand gesteek en was daarna 'n onbeduidende nedersettings. Die dorp het in 1991 internasionale bekendheid verwerf nadat Russiese eenhede tydens Litaue se stryd om onafhanklikheid ses van sewe Litause grenswagters by die plaaslike grenspos vermoor het.

Taal en godsdiens
-----------------

Tans is sowat 95 persent van Medininkai se bevolking van Poolse afkoms. Naas Litause Pools word in die dorp ook Wit-Russies, Litaus en Russies gebesig. Sowat 98 persent van die inwoners is aanhangers van die Rooms-Katolieke Kerk. Die plaaslike Rooms-Katolieke kerk, wat van hout gebou is, beskik ook oor 'n klein klooster.

Besienswaardighede
------------------

Die bouvalle van die kasteel Medininkai, 'n vesting wat uit die tydperk van die oorloë tussen Litaue en die Duitse Orde dateer, is naby die dorp geleë. Dit is een van min Litause vestings wat uit stene en teëls gebou is.
Die **Suzuki Alto** (スズキ·アルト) is 'n minimotor wat deur Suzuki gebou word. Sy goeie verkoopspunte is 'n bekostigbare prys en lae brandstofverbruik. Die model, wat tans in sy agtste geslag is, is die eerste keer in 1979 vrygestel en word in baie lande wêreldwyd gebou. Die Alto-embleem word dikwels op verskillende motors in Japan en in uitvoermarkte gebruik, waar dit as 'n stadsmotortjie beskou word.

Die agtste geslag **Alto** is in Desember 2014 in Japan bekendgestel met 'n meer retro-stilering. Die nuwe Alto is ontwerp vir 'n baie lae brandstofverbruik, en is 60 kg ligter as die vorige model. Dit is bereik met "Suzuki groentegnologie" vir die bakwerk en enjin, en het gelei tot die motor met 'n verklaarde brandstofverbruik van 37 km/L. Die nuwe Alto is beskikbaar met 'n natuurlikgeaspireerde 658 cc inlyndriesilinderenjin, of 'n turbo-aangejaagde weergawe van dieselfde kragbron. Dit is beskikbaar met 'n 5-ganghandratkas of 'n CVT outomatiese ratkas. 'n Turbo RS variant word verwag om in produksie te tree teen Maart 2015.

Nissan Pixo
-----------

Die **Nissan Pixo** is die "sustermotor" van die Suzuki Alto met 'n paar noemenswaardige verskille, soos die sierrooster en kopligte. Dit is by die 2008 Paryse Motorskou bekendgestel en is sedert 2009 in Europa beskikbaar. Omrede dit ontwikkel is en goedkoop gebou word in Indië, kan 'n nuwe **Pixo** vir net onder £7000 gekoop word. Teen die somer van 2013 is die Pixo onttrek uit Britse vertoonlokale.


Nissan Pixo (Europa)


Voor

Agter
Königsberger Klopse
**Königsberger Klopse**, in Duits soms ook **Soß-** of **Kochklopse** genoem, is 'n spesialiteit van die Oos-Pruisiese (en spesifiek Koningsbergse) kookkuns wat van gekookte vleisbolletjies in 'n wit sous met kappertjies berei word.

Königsberger Klopse word tradisioneel van gemaalde kalf- of bees- en varkvleis met gehakte southaring of sardiens, uie, geweekte witbrood, eiers en kruie berei. Die vleismengsel word in bolletjies gevorm en in gesoute water, waarby asyn of witwyn gevoeg kan word, met uie, peperkorrels, piment en lourierblare tot gaar gekook. Die kookwater word vervolgens deur 'n sif gegooi en met 'n klein hoeveelheid meelsous, room en eiergeel geroer totdat die sous bind en met suurlemoensap en kappertjies verfyn.

Königsberger Klopse word gewoonlik met gekookte aartappels of rys bedien, dikwels ook met ingemaakte rooi beet. 

Volgens 'n meningspeiling van die Forsa-instituut is **Königsberger Klopse** met 'n bekendheidsgraad van 93 persent die bekendste van alle streekgeregte in Duitsland.

Literatuur en bronne
--------------------

* (de)  *Herings Lexikon der Küche*. Fachbuchverlag Pfannenberg, Haan-Gruiten, 23ste oplaag 2001, ISBN 3-8057-0470-4
* (de)  Erhard Gorys: *Das neue Küchenlexikon*. dtv, München 1994–2002, ISBN 3-423-36245-6
* (de)  Hans-Joachim Rose: *Die Küchenbibel. Enzyklopädie der Kulinaristik*. Tre Torri, Wiesbaden 2007, ISBN 978-3937963419
* (de)  *Geskiedenis van die Königsberger Klopse*
Die **Yokosuka MXY7 Ohka** was 'n vuurpylaangedrewe vlieënde bom wat deur 'n vlieënier beheer was. Dit was deur die Japannese Keiserlike Vloot gebruik vir kamikaze-aanvalle. Voor die koms van die Yokosuka was gewone vliegtuie omgebou vir kamikaze-aanvalle. Daar was in Augustus 1944 begin met die ontwerp van die vlieënde bom en produksie het reeds in September 1944 begin. Model 11 was die eerste model wat operasioneel gebruik was en 755 is gebou tot Maart 1945. 

Die vliegtuig was aangedryf deur 'n vuurpylmotor en het ook 'n bom van 1 200 kg in die neus gedra. Die vliegtuig is deur 'n moedervliegtuig gedra, die G4M2E waarvan die bomdeure verwyder was. Die Yokosuka was tot 80 km van die teiken geneem en dan losgelaat op 'n hoogte van 8 200 m teen 'n spoed van 320 km/h. Die vliegtuig moes dan die laaste stuk na die teiken op sy eie aflê.

Tegniese besonderhede
---------------------

Besonderhede van die Yokosuka MXY7 Ohka:| Item | Statistiek |
| --- | --- |
| Aantal motors | 1 |
| Tipe motor | Straal |
| Vervaardiger | Tipe 4 Model 20 soliede staat vuurpylmotor |
| Kraglewering per motor | 800 kg |
| Vlerkspan | 5,0 m |
| Lengte | 6,07 m |
| Hoogte | 1,20 m |
| Maks. opstygmassa | 2 140 kg |
| Maks. snelheid | 860 km/h op konstante hoogte |
|  | 1 000 km/h maks. duikspoed |
| Togafstand met vrag van 1 588 kg | 88 km |
| Bewapening | Geen |
| Bomvrag | 1 200 kg |
|

Bron
----

* Munson, Kenneth: *Bombers 1939–1945*. Bounty Books. 2012. ISBN 978-0-7537-2172-8
Bladsye van ’n historiese *Yoga Sutra*-manuskrip (in Sanskrit, Devanagari). Die verse is onderstreep en word deur *bhasya* (kommentaar) aangevul.
Die ***Yoga Sutra*** of ***Jogasoetra van Patanjali*** is ’n versameling sutras (leringe) in Sanskrit oor die teorie en praktyk van joga – daar is 195 sutras volgens sommige en 196 volgens ander.

Beskrywing
----------

Die *Yoga Sutra van Patanjali* is iewers tussen 500 v.C. en 400 n.C. in Indië saamgestel deur die wysgeer Patanjali, wat kennis oor joga uit veel ouer tradisies saamgestel en georganiseer het. Dit was in die Middeleeue die antieke Indiese geskrif wat die meeste vertaal is – in sowat 40 Indiese tale en twee nie-Indiese tale, Oudjavaans en Arabies. Die teks is van die 12de tot 19de eeu sowat 700 jaar lank nie eintlik gebruik nie, totdat dit laat in die 19de eeu herontdek is danksy die pogings van Swami Vivekananda en ander. Dit het in die 20ste eeu weer ’n klassieke werk geword.

Voor die 20ste eeu het historici gemeen die Middeleeuse Indiese jogatoneel is oorheers deur verskeie ander geskrifte soos die *Bhagavad Gita* en *Yoga Vasistha*, eerder as die *Yoga Sutras*.

In die jogatradisie word die *Yoga Sutra van Patanjali* beskou as een van die basiese werke van klassieke jogafilosofie. Die aanwending van die sutras en hulle invloed op joga word egter deur sommige geleerdes soos David Gordon White bevraagteken, maar deur ander soos James Mallinson herbevestig.

Moderne geleerdes van joga soos Philipp A. Maas en Mallinson meen die kommentaar oor die sutras is Patanjali se eie, en dat die sutras self sy opsomming van ouer geskrifte oor joga is. Die gesamentlike dokument word dus beskou as ’n enkele werk, die ***Patanjalayogasastra***.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
**Hermanus Jacobus Kriel** (1941–2015) was 'n minister van wet en orde in die kabinet van F.W. de Klerk, asook die eerste premier van die Wes-Kaap in 1994.

Kriel is op 14 November 1941 op Kakamas in die Noord-Kaap gebore. Hy het 'n BA- en 'n LLB-graad aan die Universiteit van Stellenbosch verwerf. Daarna was hy 'n prokureur tot in 1981, waarna hy tot die uitvoerende komitee van die Kaapse Provinsiale Raad verkies is.

Op 1 Junie 1990 het hy, as die minister van beplanning en provinsiale sake, die Wetsontwerp op die herroeping van diskriminerende wetgewing betreffende openbare geriewe by die Parlement ingedien. 

Van 1991 tot 1994 was hy die minister van wet en orde. Hy was verantwoordelik vir die aanstel van 'n ombudsman om bewerings van wangedrag onder polisielede te ondersoek. Hy het ook die aantal swart lede in die Polisie uitgebrei, 'n eenheid vir onlustebeheer (wat apart van die SAP funksioneer) daargestel, en 'n kode vir polisie-optrede ontwikkel.

Kriel het van 11 Mei 1994 tot 11 Mei 1998, steeds as 'n lid van die Nasionale Party, as premier in die Wes-Kaap gedien. Hy was bekend daarvoor dat hy die objektiwiteit van Waarheid-en-versoeningskommissie bevraagteken het. Hy het ook die herinstelling van die doodstraf bepleit.

Hy is op 5 Julie 2015 oorlede.
Die Paleis van Whitehall vanuit die weste gesien (c. 1675, Hendrick Danckerts).
’n Plan uit 1638 deur Inigo Jones vir ’n nuwe paleis op die terrein wat nooit gebou is nie.
Die **Paleis van Whitehall** (Engels: *Palace of Whitehall*) of **White Hall** was die hoofwoning van die Engelse konings in Londen van 1530 tot 1698, toe alles behalwe die banketsaal afgebrand het. Voor die brand was dit die grootste paleis in Europa – met meer as 1 500 kamers was dit groter as die Vatikaan en Paleis van Versailles. Die naam van die pad waaraan baie van die Britse regering se administratiewe geboue geleë is, kry sy naam van dié paleis.

Geskiedenis
-----------

Teen die 13de eeu het die Paleis van Westminster die regeringsetel geword in England, en dit was sedert 1049 die hoofwoning van die monarg. Die omringende gebied het baie gewild en duur geword en die aartsbiskop van York, Walter de Grey, het kort ná 1240 ’n eiendom in die gebied gekoop wat hy **York Place** genoem het.

Koning Eduard I het dikwels in dié huis gebly terwyl restourasiewerk aan Westminster gedoen is en hy het die gebou laat vergroot om sy gevolg te huisves. York Place is in die 15de eeu herbou en so deur kardinaal Wolsey laat uitbrei dat dit die naasgrootste woning in Londen was; dit was selfs groter as die koning se paleise. Toe Hendrik VIII die Katolieke kardinaal in 1530 van sy mag ontneem, het hy York Place oorgeneem as sy nuwe hoofwoning in die plek van Westminster. Hy het saam met Anna Boleyn na die woning se skatte gaan kyk. Die naam "Whitehall" of "White Hall" is in 1532 die eerste keer gebruik; dit kom van die wit stene wat vir die gebou gebruik is.

Hendrik VIII het York Place herontwerp en verder laat uitbrei. Hy is in die paleis met twee van sy ses vroue getroud: Anna Boleyn in 1533 en Jane Seymour in 1536. Hy is ook Januarie 1547 hier dood.

Jakobus I het ’n paar groot veranderings laat aanbring. Hy het onder meer ’n banketsaal in 1622 laat aanbou. Teen 1650 was die paleis die grootste niekerklike kompleks in Engeland, met meer as 1 500 kamers. Die uitleg was baie onreëlmatig en die verskillende dele was van verskillende groottes en argitektoniese style. Dit het meer soos ’n klein dorp gelyk as soos ’n enkele gebou.

Karel II het ook aan die paleis verander. Nes sy pa, Karel I, is hy hier dood. Jakabus II het ook aan die paleis verander, deur onder meer ’n nuwe kapel in 1687 te laat aanbou.

Op 10 April 1691 het ’n brand in die paleis uitgebreek wat die ouer strukture verswak het, maar blykbaar nie die staatskamers nie. ’n Tweede brand het egter op 4 Januarie 1698 uitgebreek en die grootste deel van die res van die kompleks verwoes. Benewens die banketsaal het net ’n paar geboue oorgebly, maar dit is eindelik in 1769 gesloop.

Verskeie belangrike kunswerke is in die brand verwoes, onder meer waarskynlik Michelangelo se *Kupido*, Hans Holbein die Jongere se *Portret van Hendrik VIII* en Gian Lorenzo Bernini se marmerborsbeeld van Karel I.
Die Paleis van Placentia in ’n 17de-eeuse tekening.
Die **Paleis van Placentia** (Engels: *Palace of Placentia*) was ’n Engelse koninklike paleis wat in 1447 gebou is in Greenwich, destyds ’n entjie van Londen af aan die oewer van die Teemsrivier. Die paleis is in 1660 deur koning Karel II gesloop om plek te maak vir ’n nuwe residensie. Byna veertig jaar later het die Greenwich-hospitaal (tans die Ou Koninklike Seevaartkollege) hier ontstaan.

Geskiedenis
-----------

Humphrey, Hertog van Gloucester, was die regent in die tyd van koning Hendrik VI en hy het die paleis laat bou met die naam **Bella Court**. In 1447 het Humphrey in onguns geraak by Hendrik se nuwe koningin, Margaret van Anjou, en is hy in hegtenis geneem vir hoogverraad. Hy is in die tronk dood – Shakespeare het gesê hy is vermoor. Margaret het Bella Court oorgeneem en die naam verander na die Paleis van Placentia.

Die paleis het vir die volgende twee eeue die belangrikste koninklike woning gebly. Dit was die geboorteplek van koning Hendrik VIII in 1491 en het ’n belangrike rol in sy lewe gespeel. Ná sy troue met Catharina van Aragon was Placentia die geboorteplek van hul dogter, Maria (later Bloedige Maria) in Februarie 1516. Ná sy troue met Anna Boleyn is hul dogter, Elizabeth (later Elizabeth I) in 1533 daar gebore. Hy is ook in 1540 daar getroud met Anna van Kleef. ’n Boom in Greenwich-park is bekend as Koningin Elizabeth se eikeboom; sy het glo as kind daarin gespeel.

Maria en Elizabeth het albei in die 16de eeu ’n paar jaar lank in Placentia gewoon, maar tydens die bewind van Jakobus I en Karel I is die Queen's House aan die suidekant van die paleis gebou. Placentia het verwaarloos geraak tydens die Engelse Burgeroorlog en is eindelik gesloop. Die Greenwich-hospitaal is in 1694 op die terrein gebou.